31993R1718
L 159/103
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1718/93 НА КОМИСИЯТА
от 30 юни 1993 година
относно правопораждащия факт за селскостопанските обменни курсове, използвани в сектора на семената
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 3813/92 на Съвета от 28 декември 1992 г. относно разчетната единица и обменните курсове, които следва да се прилагат за целите на Общата селскостопанска политика (1), и по-специално член 6, параграф 2 от него,
като има предвид, че помощта, въведена по силата на член 3 от Регламент (ЕИО) № 2358/71 на Съвета от 26 октомври 1971 г. относно общата организация на пазара на семена (2), последно изменен с Регламент (ЕИО) № 3695/92 (3), може да се предоставя по отношение на продуктите, посочени в приложението към споменатия регламент;
като има предвид, че Регламент (ЕИО) № 1546/75 на Комисията от 18 юни 1975 г. за определяне на факта, при който помощта по отношение на семената става дължима и платима (4), изменен с Регламент (ЕИО) № 2811/86 (5), определя правопораждащия факт за селскостопанските обменни курсове въз основа на правни критерии и разпоредби, които са основно изменени от новия агромонетарен режим, въведен с Регламент (ЕИО) № 3813/92; като има предвид, че в съответствие с новите разпоредби фактът, чрез който се постига икономическата цел, настъпва по време на прибиране на реколтата и затова може да се счита, че е на 1 август за всяка пазарна година; като има предвид, че затова тази дата е датата на правопораждащия факт за селскостопанските обменни курсове, приложими към помощта за производителите на семена;
като има предвид, че мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Курсът, който следва да се прилага за целите на помощта, предвидена в член 3 от Регламент (ЕИО) № 2358/71, е селскостопанският обменен курс в сила от 1 август на пазарната година, по отношение на която е дължима помощта.
Член 2
Регламент (ЕИО) № 1546/75 се отменя.
Член 3
Настоящият регламент влиза в сила на 1 юли 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юни 1993 година.